Id-Deċiżjoni tal-Kummissjoni
tas-26 ta’ Marzu 2003
li temenda d-Deċiżjoni tal-Kummissjoni 1999/391/KE ta’ l-31 ta’ Mejju 1999 dwar il-kwestjonarju li għandu x’jaqsam mad-Direttiva tal-Kunsill 96/61/KE li tikkonċerna l-prevenzjoni u l-kontroll integrati ta’ tniġġis (IPPC) (implimentazzjoni tad-Direttiva tal-Kunsill 91/692/KEE)
(innotifikata fid-dokument numru C(2003) 881)
(Test b’rilevanza għaż-ŻEE)
(2003/241/KE)
IL-KUMMISJONI TAL-KOMUNITAJIET EWRPOPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/61/KE ta’ l-24 ta’ Settembru 1996 li tikkonċerna l-prevenzjoni u l-kontroll integrati ta’ tniġġis [1], u b’mod partikolari l-Artikolu 16 tagħha,
Wara li kkunsidrat id-Direttiva tal-Kunsill 91/692/KEE tat-23 ta’ Diċembru 1991 dwar ir-rapporti ta’ standardizzazzjoni u razzjonalizzazzjoni rigward l-implimentazzjoni ta’ ċerti Direttivi li għandhom x’jaqsmu ma’ l-ambjent [2],
Billi:
(1) L-Artikolu 16(3) tad-Direttiva 96/61/KE teħtieġ illi r-rapporti dwar l-implimentazzjoni tad-Direttiva u l-effiċjenza tagħha pparagunata ma’ l-istrumenti l-oħra Komunitarji dwar l-ambjent iridu jiġu stabbiliti skond il-proċedura stabbilita fl-Artikoli 5 u 6 tad-Direttiva 91/692/KEE.
(2) L-Artikolu 16(1) tad-Direttiva 96.61/KE jipprovdi għall-integrazzjoni tar-rapport dwar l-informazzjoni rappreżentattiva disponibbli rigward il-valuri tal-limiti mar-rapport ġenerali ta’ l-implimentazzjoni sa mis-sena 2003.
(3) L-Artikolu 5 tad-Direttiva 91/692/KEE jeħtieġ illi r-rapport jitfassal fuq il-bażi jew ta’ kwestjonarju jew ta’ deskrizzjoni fil-qosor abbozzata mill-Kummissjoni bil-għajnuna tal-Kumitat stabbilit fl-Artikolu 6 tad-Direttiva.
(4) L-ewwel rapport kopra l-perjodu taż-żmien mis-sena 2000 sas-sena 2002 inklużi.
(5) It-tieni rapport irid ikopri l-perjodu taż-żmien mis-sena 2003 sas-sena 2005 inklużi.
(6) Il-miżuri previsti b’din id-Deċiżjoni huma skond l-opinjoni espressi mill-Kumitat skond l-Artikolu 6 tad-Direttiva 91/692/KEE
ADOTTAT DIN ID-DEĊIŻJONI:
L-Artikolu 1
Id-Deċiżjoni tal-Kummissjoni 1999/391/KE hija emendata kif ġej:
Il-kwestjonarju mehmuż mad-Deċiżjoni 1999/391/KEE huwa hawnhekk mibdul bil-kwestjonarju ma’ din id-Deċiżjoni.
L-Artikolu 2
L-Istati Membri għandhom jużaw dan il-kwestjonarju bħala bażi sabiex ifasslu r-rapport li jrid jiġi ssottomess lill-Kummissjoni skond l-Artikolu 5 tad-Direttiva 91/692/KEE u l-Artikolu 16(3) tad-Direttiva 96/61/KE li jkopri l-perjodu taż-żmien mis-sena 2003 sas-sena 2005.
L-Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fis-26 ta’ Marzu 2003.